VAU! Julge kodu, kus domineerivad roosa ja sinine toon!
#000003
Tiskres, Kakumäe lahe ääres on üks väga eriline ridaelamuboks. Seda elamist kirjeldavad omanikud ise kui sini-must-roosat kodu. Astugem siis edasi!
#000004
Pilkupüüdvas kodus toimetab tore Eesti pere: müügimehest pereisa, tootefotograafist pereema, tütar, poeg ja iseloomuga kass ning tubli koer. Uurides perenaiselt, kuidas just roosa ja sinine läbivateks toonideks valiti, tõdeb Ulrika Paju, et värvid on perele alati meeldinud. „Meie eelmises korteris olid läbivateks toonideks roheline ja kollane. Uues kodus tahtsime värvide mängu kindlasti jätkata. Vanaroosa toon on mulle juba pikalt meeldinud ja sinine tuli roosa kõrvale nagu koor kohvile – lihtsalt sobis.“
#000005
Kui soe ja sügav sinine annab endast märku just suurematel mööblipindadel, nagu näiteks diivani ja vannitoamööbli värvides, siis vanaroosa lubab end imetleda paljudes detailides, nagu näiteks elutoa kardinatel, erinevate roosavarjunditega elutoavaibal ja söögilaua sametistel toolidel. Kõnealune toon ei olnud muide pere meespoolele sugugi vastukarva. Uurides, kuidas õnnestus roosa kasutamises mehi veenda, muigab Ulrika, et ka pereisa armastab väga värve: „Tegelikult oli roosa suuresti tema mõte.“
#000006
Ulrika on kodu sisustamisel mõnevõrra pidanud silmas küll trende, kuid kõige tähtsam on siiski enda südamehääl. „Kodu peab tekitama hea ja rahuliku tunde, aga ei tohi kindlasti olla igav. Kuna armastan ka meeletult korda, on võtmesõnaks kodu puhul just funktsionaalsus. Meil on palju kappe ja sahtleid, seda eriti köögi puhul.“ Kindlat lemmikstiili perenaisel pigem ei ole, kuid kodu peab olema huvitav ja värviline.
#000007
Sini-must-roosa kodu loomisel olid mööbli leidmisel suureks abiks sisustuspartner OCCO ja ka Wanderwall veebipood seinale piltide valimiseks. Perenaise suur lemmik on Kukupesa sisustuspood, kus pärinevad paljud väikesed detailid, mis üheskoos on moodustanud ilusa ja stiilse terviku.
#000008
Inspiratsioon kujundamiseks tuleb enamasti internetist. Perenaisele meeldib sotsiaalmeedias hoida pilk peal sisustusteemalistel kontodel ja palju ägedaid saab ka Pinterestist. Sini-must-roosa kodu kujunemist saab samuti Instagramist vaadata, kasutaja kodu.lugu alt. Ulrika otsustas kodu teekonda sotsiaalmeedias jagada, sest oli ise nii elevil ja uhke. „See teeb südame soojaks, kui saan oma teekonda jagades kellelegi sisustamise ideedega abiks olla,“ ütleb naine, kes on saanud palju positiivset tagasisidet. „Inimestele meeldib meie julgus ja uue kodupildi jagamine Instagramis on puhas rõõm, sest tean, et sealt tuleb vastu palju häid kommentaare ja meeldimisi.“
#000009
Ulrikal on jagada häid nõuandeid juhuks, kui tahaks samuti iseloomuga kodu kujundada. „Kui peas küpseb hull idee, siis ole julge ja tee see ära. Ära karda värve, sest väga tugevaid toone annab alati mõne mahedamaga tasakaalustada. Kui sa tumesinist diivanit ei soovi, vali hele, aga lase näiteks vaibal ja patjadel rokkida. Kindlasti mõtle ka taimede peale, mis panevad toad hingama ja lisavad hubasust.“
#000010
Kesk kiiret ja toimekat elurütmi, on just hubases kodus vedelemine ja telekast heade seriaalide vaatamine perenaise meelest ideaalne kodune päev.
#000011